Helge Adam Møller (KF), 2004-05-12:
Tak til forsvarsministeren for en tale, som grundigt, omhyggeligt og detaljeret gav en række nødvendige og, synes jeg, også relevante oplysninger om Forsvarets Efterretningstjenestes arbejde, og hvorfor store dele af dette arbejde må være hemmeligt.
Jeg synes, at talen satte tingene på plads på en række områder.
Lad mig starte med et helt overordnet konservativt synspunkt.
Et demokrati som det danske har både en ret og en pligt til at beskytte sig selv.
Og gør vi ikke det, tager vi efter min og De Konservatives opfattelse ikke demokratiet alvorligt.
Det er derfor, vi i Danmark har så vel Forsvarets Efterretningstjeneste som Politiets Efterretningstjeneste, og det er derfor, disse tjenester i fortrolighed og i hemmelighed samarbejder med en lang række andre landes efterretningstjenster, og dette er til gavn for Danmark.
Den konservative folketingsgruppe kan tilslutte sig de synspunkter, som forsvarsministeren lige har redegjort for.
Men tillad mig at gøre yderligere tre betragtninger.
For det første: Danmarks egen sikkerhed er snævert forbundet med det virke, der foregår i Forsvarets Efterretningstjeneste og for den sags skyld også i Politiets Efterretningstjeneste.
For det andet: De to danske efterretningstjenester kan ikke virke effektivt, medmindre de arbejder tæt sammen med de udenlandske tjenester og først og fremmest selvfølgelig vores NATO- og EU-partnere.
Og for det tredje: Enhver form for effektivt samarbejde mellem efterretningstjenester i forskellige lande bygger på, at der eksisterer fortrolighed og et gensidigt tillidsforhold mellem de lande, der arbejder sammen.
Det ved enhver, der har beskæftiget sig med disse områder.
Disse tre overordnede betragtninger afgrænser selvfølgelig muligheden for, hvor meget offentlighed der kan være i forbindelse med en efterretningstjenestes arbejde.
Men der skal ikke være nogen tvivl om, at når ovenstående forhold og begrænsninger er tilgodeset, er det den konservative opfattelse, at Forsvarets Efterretningstjeneste, ligesom Politiets Efterretningstjeneste, skal være så åben som muligt, bl.a. af hensyn til at udbrede accepten og forståelsen i offentligheden for det meget vigtige arbejde, man udfører. Jeg kan derfor helt tilslutte mig og hilser med tilfredshed, at forsvarsministeren og ministeriet nu har under overvejelse at gennemføre de fire nye tiltag, som ministeren redegjorde for i sin tale for 25 minutter siden.
Jeg håber, at ministeriets overvejelser hurtigt afsluttes, og at de fører til, at man kan gennemføre alle fire tiltag i fremtiden.
Lad mig slutte med at sige, at jeg og den konservative folketingsgruppe med interesse og meget stor tilfredshed har bemærket, at chefen for Forsvarets Efterretningstjeneste, kontreadmiral Jørn Olesen, i den sidste måneds tid adskillige gange har optrådt i så vel tv og radio som i aviserne med forskellige kommentarer og baggrundsinformationer vedrørende det arbejde, som Forsvarets Efterretningstjeneste udfører.
Og denne informationsudbredelse, som chefen selv har forestået, har efter min opfattelse været til stor gavn for forståelsen af det meget vigtige arbejde, som efterretningstjenesten udfører, og jeg håber, at denne øgede synlighed vil fortsætte i fremtiden, når det vurderes at være relevant og kan gøres på en måde, der ikke skader efterretningstjenestens arbejde. Konkluderende kan jeg derfor sige, at forsvarsministeren lægger op til den øgede åbenhed, som jeg og den konservative folketingsgruppe har efterlyst, og vi finder, at man i øjeblikket går så langt, som man kan af hensyn til tjenestens virke.
Vi kan derfor ikke støtte SF's beslutningsforslag.